Pavol Bartko

Prof. MVDr. Pavol Bartko, DrSc. (* 1. december 1931, Banská Štiavnica† 12. máj 2014, Bratislava) bol významný univerzitný profesor, medzinárodne uznávaný vedec a odborník veterinárnej medicíny.

Doktor vied a pedagóg Univerzity veterinárskeho lekárstva na svojej alma mater v Košiciach a na univerzitách veterinárneho lekárstva v Havane a v Mapute, kde okrem akademickej činnosti viedol projekt  UNDP a FAO.

Pavol Bartko je v odbornej veterinárnej a univerzitnej praxi považovaný za významného vysokoškolského profesora, vedca a šíriteľa zveľaďovania širokej poľnohospodárskej a veterinárskej praxe.

 Životopis 

 Narodil sa 1. decembra 1931 v Banskej Štiavnici (Banky). V roku 1951 maturoval na banskoštiavnickom gymnáziu. V roku 1956 promoval na vtedajšej Vysokej škole veterinárskej v Košiciach - v súčasnosti Univerzita veterinárneho lekárstva a farmácie. Rok 1956 je aj počiatkom jeho tvorivej činnosti ako vysokoškolského pedagóga, vedeckého pracovníka, úzko spätého s vývojom, realizáciou a implementáciou praktických vedeckých poznatkov do praxe.

 Prof. Bartko sa v pomerne krátkom čase stal kandidátom veterinárnych vied, odborníkom a špecialistom v problematike vnútorných chorôb hospodárskych zvierat, zvlášť v oblasti porúch látkového metabolizmu.

 Habilitačnú prácu obhájil v roku 1966. V roku 1984 bol menovaný profesorom.

V rokoch 19671970 a 19751978 pôsobil ako vysokoškolský pedagóg a vedec na Veterinárnej fakulte Vysokej školy poľnohospodárskej v Havane, kde prednášal choroby prežúvavcov a ošípaných a klinickú propedeutiku. Okrem vedeckej činnosti, publikačných aktivít a prednáškovej činnosti na akademickej pôde v oblasti pregraduálnej výuky sa venoval aj domácim a zahraničným ašpirantom v postgraduálnom štúdiu na svojej alma mater - Univerzite veterinárneho lekárstva v Košiciach a aj na zahraničných univerzitách.

Pôsobil na Veterinárskej fakulte Univerzity Eduardo Mondlane – Maputo v Mozambiku, kde okrem výučby a výskumu garantoval aj projekt UNDP a FAO (United Nations Development Programme a Food and Agriculture Organization of the United Nations) pre Mozambik v rokoch 19841987.

 Vyvrcholením vedeckej činnosti prof. MVDr. Pavla Bartka bolo udelenie najvyššej vedeckej hodnosti - doktora vied - DrSc. v roku 1985.

 Pavol Bartko bol historicky prvý prezident Akademického senátu Univerzity veterinárskeho lekárstva v Košiciach (1990).

Bibliografia prof. Bartka veľmi bohatá. Celkový počet publikácií jednotlivo i v spoluautorstve činí 341 publikácií. Vedeckú produktivitu reprezentuje 33 záverečných správ, pôvodné vedecké práce v počte 121, učebnice a monografie 27, realizované patenty, projekty a autorské osvedčenia 11 a iné. Jeho neúnavnú aktivitu dokresľuje aj členstvo v medzinárodných spoločnostiach pre jednotlivé druhy hospodárskych zvierat, v redakčných i vedeckých radách.

 Bol členom Slovenskej komisie pre udeľovanie vedeckých hodností, prvým predsedom Akademického senátu Univerzity veterinárneho lekárstva v Košiciach a členom Štátnej akreditačnej komisie. 
 Nesporne jeho zásluhou bolo zriadené Klinické skúšobné laboratórium umiestneného na katedre, ktoré svojou činnosťou napomáhalo v diagnostike porúch zdravotného stavu hospodárskych zvierat nielen na farmách, ale aj v drobnochove, a aj dnes funguje na pracovisku Kliniky prežúvavcov a kliniky ošípaných ako laboratórium klinickej diagnostiky.

Jeho odborná erudícia, hlboké teoretické vedomosti a dobré organizačné schopnosti boli veľkým prínosom aj pri vedení katedry v rokoch 1990 až 1997.

Akademická obec sa s prof. MVDr. Pavlom Bartkom, DrSc. rozlúčila 12. mája 2014.

Prof. Bartko vyškolil mnohých domácich i zahraničných ašpirantov, významným spôsobom prispel k akademickému rozvoju veterinárneho lekárstva doma i v zahraničí.

 Referencie 

Kategória:Slovenskí veterinári
Kategória:Slovenskí univerzitní profesori
Kategória:Vyučujúci na Univerzite veterinárskeho lekárstva a farmácie v Košiciach
Kategória:Absolventi Univerzity veterinárskeho lekárstva a farmácie v Košiciach
Kategória:Osobnosti z Banskej Štiavnice